ดาวโจนส์ปิดพุ่ง179.82จุด
ดาวโจนส์ปิดพุ่ง179.82 จุดขานรับเศรษฐกิจสหรัฐ-จีน/ไนเม็กซ์พุ่ง4.13ดอลลาร์สหรัฐ
4 ม.ค. 2555

ดาวโจนส์ปิดพุ่ง179.82 จุดขานรับเศรษฐกิจสหรัฐ-จีน/ไนเม็กซ์พุ่ง4.13ดอลลาร์สหรัฐ
ดัชนีดาวโจนส์ปิดพุ่งขึ้น1.47%เมื่อคืนที่ผ่านมา ได้แรงหนุนจากข้อมูลเศรษฐกิจที่แข็งแกร่งของสหรัฐและจีน รวมถึงผลผลิตภาคอุตสาหกรรมที่ขยายตัวได้ดีเกินคาดในเดือนธ.ค. และยังได้ปัจจัยบวกจากรายงานของธนาคารกลางสหรัฐ (เฟด) ที่ระบุว่า กิจกรรมทางเศรษฐกิจของสหรัฐมีแนวโน้มกระเตื้องขึ้นในปี2555และ 2556
ดัชนีเฉลี่ยอุตสาหกรรมดาวโจนส์พุ่งขึ้น 179.82 จุด หรือ 1.47% ปิดที่ 12,397.38 จุด ดัชนี S&amp;P 500 ปิดบวก 19.46 จุด หรือ 1.55% แตะที่ 1,277.06 จุด และดัชนี Nasdaq ปิดบวก 43.57 จุด หรือ 1.67% แตะที่ 2,648.72 จุด
สัญญาน้ำมันดิบตลาดนิวยอร์กปิดทะยานขึ้นเหนือระดับ 100 ดอลลาร์/บาร์เรลเมื่อคืนนี้ (3 ม.ค.) เนื่องจากข้อมูลเศรษฐกิจที่แข็งแกร่งของสหรัฐและจีนทำให้นักลงทุนเชื่อมั่นว่า เศรษฐกิจที่ฟื้นตัวขึ้นจะช่วยหนุนความต้องการพลังงานให้เพิ่มขึ้นด้วย นอกจากนี้ สัญญาน้ำมันดิบ NYMEX ยังได้ปัจจัยบวกจากสถานการณ์ตึงเครียดในอิหร่าน
สัญญาน้ำมันดิบไนแม็กซ์ส่งมอบเดือนก.พ.พุ่งขึ้น 4.13 ดอลลาร์ หรือ 4.2% ปิดที่ 102.96 ดอลลาร์/บาร์เรล เป็นระดับปิดสูงสุดนับตั้งแต่วันที่ 10 พ.ค. 2554